Landbou-hoë, familie op plaas aangerand(Argieffoto: Maroela Media) Derek Mathews, visevoorsitter van Graan SA, is die naweek saam met familielede op sy plaas in die omgewing van Deelpan naby Biesiesvlei in Noordwes oorval, vasgebind en aangerand. Kapt. Sam Tselanyane, woordvoerder van die polisie, het aan Maroela Media gesê die voorval het ongeveer 22:15 Saterdag plaasgevind terwyl Mathews en sy vrou saam met hul seun, dogter, neef en hul gades gebraai het. Volgens Tselanyane het vyf verdagtes die familielede in die sitkamer van die plaashuis oorval en op kontant aangedring. Nog ’n verdagte het vermoedelik buite in ’n wegkommotor gewag. Die familielede is tot op die vloer gedwing, vasgebind, geskop en geslaan voordat die verdagtes met kontant, juweliersware en selfone op die vlug geslaan het. Tselanyane kon nie in dié stadium aan Maroela Media bevestig of enige familielede ernstige beserings in die voorval opgedoen het nie. Die polisie ondersoek ’n saak van huisroof. Niemand is nog in verband met die voorval in hegtenis geneem nie. In nóg ’n voorval is ’n bejaarde egpaar Maandag in die vroeë oggendure in hul huis in Ferndale in Johannesburg oorval en verskeie kere met ’n skerp voorwerp gesteek. Russel Meiring, woordvoerder van ER24, sê in ’n verklaring paramedici het vanoggend die gewonde egpaar, in hul 70’s, in hul huis aangetref. Man en vrou was in ’n kritieke toestand. Volgens Meiring is die egpaar op die toneel behandel voordat hulle na ’n private hospitaal gehaas is vir verdere mediese behandeling. Die toepaslike owerhede was op die toneel.